Նա անսպասելիորեն հայտնվում էր իմ դեմն ու գոռում՝ ես Անետն եմ: Ես ամեն անգամ խուսափում էի նրանից: Իսկ մի անգամ նա գտավ իմ տունն ու ներքևից կանչեց ինձ: Ես այդ պահին բենդի տղաների հետ խմում էի: Պատուհանից նայեցի ցած: Նա գոռաց՝ ես Անետն եմ: Տղաները սկսեցին հռհռալ: Ես Անետն եմ... Ես Անետն եմ... ծաղրում էին նրանք: Ես չգիտես ինչու կատաղեցի: Սեղանից հավաքեցի իմ հոնորարն ու պատուհանից շպրտեցի ներքև: Թղթադրամները, սահելով աղջկա ուսերի վրայից, պառկում էին գետնին: